肯雅選舉委員會響12號公布一度延遲嘅總統選舉結果，反對派奧廷加拒絕承認，認為黑客入侵選舉用嘅網絡伺服器，認為現任總統肯雅塔搶掠佢贏嘅結果，佢又到首都奈羅比一個貧民區要求支持者14號拒絕做嘢，15號將有重要公布。總統選舉結果公布引發首都奈羅比市郊貧民區同第三大城市基蘇木連續兩日爆發嚴重暴力衝突，防暴警察響大型車輛上面施放催淚氣體。警方亦承認，有警員響當地開槍企圖平亂，導致有人死亡。當局話，至少十六個人死咗。人權組織話，由選舉到13號，已經造成廿四人死亡。